CELEX: 32014R1046
Language: lv
Date: 2014-07-28 00:00:00
Title: Komisijas Deleģētā regula (ES) Nr. 1046/2014 ( 2014. gada 28. jūlijs ), ar ko Eiropas Parlamenta un Padomes Regulu (ES) Nr. 508/2014 par Eiropas Jūrlietu un zivsaimniecības fondu papildina attiecībā uz to papildu izmaksu aprēķināšanas kritērijiem, kas operatoriem rodas dažu tālākajos reģionos iegūtu zvejas un akvakultūras produktu zvejā, audzēšanā, apstrādē un tirdzniecībā

7.10.2014   
            
            
               LV
            
            
               Eiropas Savienības Oficiālais Vēstnesis
            
            
               L 291/1
            
         KOMISIJAS DELEĢĒTĀ REGULA (ES) Nr. 1046/2014
   (2014. gada 28. jūlijs),
   ar ko Eiropas Parlamenta un Padomes Regulu (ES) Nr. 508/2014 par Eiropas Jūrlietu un zivsaimniecības fondu papildina attiecībā uz to papildu izmaksu aprēķināšanas kritērijiem, kas operatoriem rodas dažu tālākajos reģionos iegūtu zvejas un akvakultūras produktu zvejā, audzēšanā, apstrādē un tirdzniecībā
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2014. gada 15. maija Regulu (ES) Nr. 508/2014 par Eiropas Jūrlietu un zivsaimniecības fondu un ar ko atceļ Padomes Regulas (EK) Nr. 2328/2003, (EK) Nr. 861/2006, (EK) Nr. 1198/2006 un (EK) Nr. 791/2007 un Eiropas Parlamenta un Padomes Regulu (ES) Nr. 1255/2011 (1) un jo īpaši tās 72. panta 4. punktu,
   tā kā:
   
               (1)
            
            
               Saskaņā ar Regulas (ES) Nr. 508/2014 V nodaļu Eiropas Jūrlietu un zivsaimniecības fonds (EJZF) var atbalstīt kompensāciju par papildu izmaksām, kas operatoriem rodas dažu tādu zvejas un akvakultūras produktu zvejā, audzēšanā, apstrādē un tirdzniecībā, kurus iegūst Savienības tālākajos reģionos, kas minēti Līguma 349. pantā.
            
         
               (2)
            
            
               Lai konkrēti zvejas un akvakultūras produkti no Savienības tālākajiem reģioniem arī turpmāk būtu spējīgi konkurēt ar līdzīgiem produktiem no citiem Savienības reģioniem, Savienība 1992. gadā ieviesa pasākumus attiecīgo papildu izmaksu kompensēšanai zvejas un akvakultūras nozarē. Kompensācijas pasākumi 2007.–2013. gadam bija noteikti Padomes Regulā (EK) Nr. 791/2007 (2). Ņemot vērā Savienības tālāko reģionu strukturālo, sociālo un ekonomisko stāvokli, ko vēl vairāk apgrūtina tādi faktori kā attālums, tas, ka tās ir salas, maza teritorija, sarežģīts reljefs, tautsaimniecības atkarība no dažiem produktiem un īpaši klimatiskie apstākļi, arī pēc 2014. gada 1. janvāra ir jāturpina sniegt atbalstu, lai atlīdzinātu papildu izmaksas, kas rodas dažu zvejas un akvakultūras produktu zvejā, audzēšanā, apstrādē un tirdzniecībā. Radušos papildu izmaksu kompensēšana patiešām palīdz minēto reģionu operatoriem saglabāt ekonomisko dzīvotspēju.
            
         
               (3)
            
            
               Minētās papildu izmaksas būtu jānosaka kompensācijas plānā, kas minēts Regulas (ES) Nr. 508/2014 72. pantā.
            
         
               (4)
            
            
               Lai nodrošinātu saskaņotu un vienlīdzīgu attieksmi pret visiem attiecīgajiem reģioniem, panākot dažādu reģionu un gadu labāku salīdzināmību, un lai nepieļautu papildu izmaksu pārmērīgu kompensēšanu, ir jānosaka kritēriji to papildu izmaksu aprēķināšanai, kas rodas Savienības tālākajiem reģioniem raksturīgo nelabvēlīgo apstākļu dēļ. Kopējie kritēriji, kas jāizmanto, nodrošinās to, ka visiem attiecīgajiem reģioniem tiek piemērota vienota papildu izmaksu aprēķināšanas metode.
            
         
               (5)
            
            
               Lai nepieļautu pārmērīgu kompensēšanu, īpaši rūpīgi būtu jāaprēķina produktu vai produktu kategoriju atsauces izmaksas, kuras rodas operatoriem dalībvalsts vai Savienības teritorijas kontinentālajā daļā un uz kuru bāzes tiek noteiktas papildu izmaksas.
            
         
               (6)
            
            
               Dažiem produktiem vai produktu kategorijām nav salīdzināšanas kritēriju vai mērvienību attiecīgās dalībvalsts teritorijas kontinentālajā daļā. Tādos gadījumos atsauce papildu izmaksu aprēķināšanas vajadzībām jānosaka, salīdzinot izmaksas ar līdzvērtīga produkta vai produktu kategorijas izmaksām, kas rodas operatoriem Savienības teritorijas kontinentālajā daļā.
            
         
               (7)
            
            
               Ņemot vērā dažādos tirdzniecības apstākļus tālākajos reģionos, nozvejas, krājumu un tirgus pieprasījuma svārstības, būtu jāļauj attiecīgajām dalībvalstīm noteikt kompensācijai atbilstīgos zvejas un akvakultūras produktus vai produktu kategorijas, to attiecīgos maksimālos daudzumus un kompensācijas apjomus, ievērojot katras dalībvalsts kopējā piešķīruma robežas.
            
         
               (8)
            
            
               Dalībvalstīm kompensācijas summas būtu jānosaka tādā apmērā, kas dotu iespēju pienācīgi atlīdzināt papildu izmaksas, kuras rodas tālākajiem reģioniem raksturīgo nelabvēlīgo apstākļu dēļ, un nepieļautu pārmērīgu kompensēšanu. Šajā nolūkā, nosakot kompensācijas summu, būtu jāņem vērā arī citi publiskās intervences veidi, kuri ietekmē papildu izmaksu apjomu, arī valsts atbalsts, kas paziņots saskaņā ar Līguma 108. panta 3. punktu un Regulas (ES) Nr. 508/2014 73. pantu.
            
         
               (9)
            
            
               Lai papildu izmaksas tiktu norādītas saskaņoti, papildu izmaksas ir jāizsaka, pamatojoties uz dzīvsvara tonnām, kā noteikts Padomes Regulā (EK) Nr. 1224/2009 (3) un Komisijas Regulā (EK) Nr. 409/2009 (4), kurās noteikti Eiropas Savienības pārrēķina koeficienti svaigām un svaigi sālītām zivīm un sagatavošanas veidu kodi apstrādātām zivīm, kurus izmanto, lai uzglabātu vai apstrādātu zivju svaru nozveju uzraudzības nolūkos pārrēķinātu zivju dzīvsvarā.
            
         
               (10)
            
            
               Lai pierādītu, ka netiek maksāta pārmērīga kompensācija, dalībvalstīm attiecīgā informācija par kompensācijas mehānisma īstenošanu būtu jāietver gada īstenošanas ziņojumā, kas paredzēts Regulas (ES) Nr. 508/2014 114. panta 2. punktā.
            
         
               (11)
            
            
               Lai būtu iespējams tūlītēji piemērot šajā regulā paredzētos pasākumus, ņemot vērā to, ka par izdevumiem jau kopš 2014. gada 1. janvāra ir tiesības pretendēt uz Eiropas Jūrlietu un zivsaimniecības fonda atbalstu saskaņā ar Eiropas Parlamenta un Padomes Regulas (ES) Nr. 1303/2013 (5) 65. panta 2. punktu, šai regulai būtu jāstājas spēkā nākamajā dienā pēc tās publicēšanas Eiropas Savienības Oficiālajā Vēstnesī,
            
         IR PIEŅĒMUSI ŠO REGULU.
   1. pants
   Šajā regulā ir noteikti kritēriji to papildu izmaksu aprēķināšanai, kas Regulas (ES) Nr. 1303/2013 65. panta 2. punktā noteiktajā atbilstības periodā radušās operatoriem dažu tādu zvejas un akvakultūras produktu zvejā, audzēšanā, apstrādē un tirdzniecībā, kurus iegūst Savienības tālākajos reģionos, kas minēti Līguma 349. pantā, minētajiem tālākajiem reģioniem raksturīgo nelabvēlīgo apstākļu dēļ.
   2. pants
   1.   Papildu izmaksas, kas minētas 1. pantā, aprēķina atsevišķi par katru no šādām darbībām:
   
               a)
            
            
               zveja;
            
         
               b)
            
            
               audzēšana;
            
         
               c)
            
            
               apstrāde;
            
         
               d)
            
            
               tirdzniecība.
            
         2.   Attiecībā uz katru no 1. punktā minētajām darbībām papildu izmaksas aprēķina pa atsevišķiem izdevumu posteņiem, kas uzskaitīti Regulas (ES) Nr. 508/2014 72. pantā minētajos kompensācijas plānos, katram produktam vai produktu kategorijai, kuru dalībvalsts atzinusi par tiesīgu pretendēt uz kompensāciju.
   3.   Papildu izmaksas par katru attiecīgo izdevumu posteni nosaka kā starpību starp izmaksām, kuras radušās operatoriem attiecīgajos tālākajos reģionos un no kurām atskaitīta jebkāda veida publiskā intervence, kas ietekmē papildu izmaksu apjomu, un salīdzināmajām izmaksām, kas radušās attiecīgās dalībvalsts kontinentālās daļas operatoriem.
   4.   Atkāpjoties no 3. punkta, attiecībā uz izdevumu posteņiem, kas ir specifiski tādiem produktiem vai produktu kategorijām, kurām nav salīdzināšanas kritēriju vai mērvienību dalībvalsts teritorijas kontinentālajā daļā, papildu izmaksas nosaka, veicot salīdzinājumu ar līdzvērtīgu produktu vai produktu kategoriju salīdzināmajām izmaksām, kas rodas operatoriem Savienības teritorijas kontinentālajā daļā.
   5.   Aprēķinot papildu izmaksas, ņem vērā publisko intervenci, tostarp valsts atbalstu, kas paziņots saskaņā ar Līguma 108. panta 3. punktu un Regulas (ES) Nr. 508/2014 73. pantu.
   3. pants
   1.   Papildu izmaksas aprēķina, pamatojoties tikai uz izmaksām, kas rodas tālākajiem reģioniem raksturīgo nelabvēlīgo apstākļu dēļ.
   2.   Papildu izmaksas aprēķina, pamatojoties uz gada vidējām reģistrētajām cenām.
   3.   Papildu izmaksas izsaka euro par dzīvsvara tonnu, un vajadzības gadījumā visus kopējo papildu izmaksu elementus konvertē euro par dzīvsvara tonnu.
   4. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2014. gada 28. jūlijā
      
         
            Komisijas vārdā –
         
         
            priekšsēdētājs
         
         José Manuel BARROSO
      
   
   
      (1)  OV L 149, 20.5.2014., 1. lpp.
   
   
      (2)  Padomes 2007. gada 21. maija Regula (EK) Nr. 791/2007, ar ko ievieš shēmu, lai kompensētu papildu izmaksas, kuras radušās attālāko reģionu – Azoru salu, Madeiras, Kanāriju salu, Franču Gviānas un Reinjonas – zivsaimniecības produktu tirdzniecībā (OV L 176, 6.7.2007., 1. lpp.).
   
      (3)  Padomes 2009. gada 20. novembra Regula (EK) Nr. 1224/2009, ar ko izveido Kopienas kontroles sistēmu, lai nodrošinātu atbilstību kopējās zivsaimniecības politikas noteikumiem, un groza Regulas (EK) Nr. 847/96, (EK) Nr. 2371/2002, (EK) Nr. 811/2004, (EK) Nr. 768/2005, (EK) Nr. 2115/2005, (EK) Nr. 2166/2005, (EK) Nr. 388/2006, (EK) Nr. 509/2007, (EK) Nr. 676/2007, (EK) Nr. 1098/2007, (EK) Nr. 1300/2008 un (EK) Nr. 1342/2008, un atceļ Regulas (EEK) Nr. 2847/93, (EK) Nr. 1627/94 un (EK) Nr. 1966/2006 (OV L 343, 22.12.2009., 1. lpp.).
   
      (4)  Komisijas 2009. gada 18. maija Regula (EK) Nr. 409/2009, ar ko nosaka Kopienas pārrēķina koeficientus un sagatavošanas veidu kodus, kuri izmantojami apstrādātu zivju svara pārrēķināšanai zivju dzīvsvarā, un groza Komisijas Regulu (EEK) Nr. 2807/83 (OV L 123, 19.5.2009., 78. lpp.).
   
      (5)  Eiropas Parlamenta un Padomes 2013. gada 17. decembra Regula (ES) Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006 (OV L 347, 20.12.2013., 320. lpp.).